

Pravna fakulteta

Komisija za tutorstvo

Poljanski nasip 2

1000 Ljubljana

Na podlagi 16. člena Pravilnika o tutorstvu na Pravni fakulteti Univerze v Ljubljani (v nadaljevanju: PoTutPF), komisija za tutorstvo (v nadaljevanju: komisija) objavlja

**RAZPIS ZA TUTORJE NA PRAVNI FAKULTETI UNIVERZE V LJUBLJANI ZA ŠTUDIJSKO LETO 2024/25**

**1. Predmet razpisa**

Predmet razpisa je izbor tutorjev, ki jim komisija na podlagi razpisa prizna sposobnost za izvajanje tutorskega dela v študijskem letu 2024/25.

Razpisujejo se mesta za:

* **za predmetnega tutorja pri predmetih**: Rimsko pravo, Ekonomija, Pravna zgodovina, Ustavno pravo, Uvod v pravoznanstvo, Evropsko ustavno pravo, Kazensko pravo, Kazensko procesno pravo, Delovno pravo, Finance, Korporacijsko pravo, Civilno pravo, Gospodarsko pravo, Civilno procesno pravo in Upravno procesno pravo.
* **za uvajalnega tutorja**
* **za tutorja za študente športnike**
* **za tutorja za študente s posebnimi potrebami in**
* **za tutorja za tuje študente**

# 2. Pogoji in kriteriji za izbor

Na razpis se lahko prijavijo kandidati, ki bodo v študijskem letu 2024/25 vpisani najmanj v 2. letnik 1. stopnje študija ali 2. letnik enovitega magistrskega študija na PF UL ali v program 2. stopnje.

Kandidati, ki se prijavljajo na razpisano mesto za predmetno tutorstvo, morajo pri tutoriranem predmetu, za katerega se prijavljajo, izkazati najnižjo oceno 8. Pri izboru predmetnih tutorjev bodo imeli prednost kandidati, o katerih bo nosilec predmeta podal pozitivno mnenje, študenti, ki so tutorsko delo opravljali že v preteklem študijskem letu in bili ocenjeni pozitivno ter študenti, ki bodo v tekočem študijskem letu navzoči v Sloveniji (ne bodo na izmenjavi). Načeloma se študent lahko prijavi za predmetno tutorstvo pri enem predmetu (izjeme je potrebno posebej utemeljiti).

Študentom, ki se prvič prijavljajo na mesto predmetnega tutorja priporočamo, da se prijavijo samo na en predmet.

Kandidati, ki se prijavljajo na razpisana mesta za tutorje za tuje študente, morajo izpolnjevati naslednje pogoje:

* dobro znanje angleškega jezika,
* dovolj časa predvsem v začetku semestra, ko je pomoč tujim študentom najbolj potrebna,
* odprtost za spoznavanje novih ljudi in kultur.

Pri izboru uvajalnih tutorjev imajo prednost kandidati z višjo povprečno oceno v dosedanjem študiju.

Pri izboru tutorjev za študente s posebnimi potrebami in tutorjev za študente športnike imajo

prednost kandidati, ki jim je samim priznan tak status.

**3. Dokumentacija**

**V prijavi na razpis mora kandidat jasno navesti, na katero razpisano mesto se prijavlja.**

Prijava na razpis za izbor tutorjev mora vsebovati:

* pravilno izpolnjen in podpisan obrazec za prijavo, vključno s soglasjem za objavo in obdelavo osebnih podatkov,
* izpis ocen iz študentskega informacijskega sistema,
* življenjepis,
* motivacijsko pismo s kratko obrazložitvijo prijave na razpisno mesto tutorja,
* obvestilo o morebitnem dejstvu, da bo tutor v času opravljanja dela tutorja na študijski izmenjavi v tujini.

Kandidat/ka naj navede tudi, ali bo v tekočem letu na voljo celotno leto (ali bo del leta ali celotno leto na izmenjavi).

Kandidati, ki se prijavljajo na razpisana mesta za tutorje za tuje študente, naj prijavi priložijo kratko motivacijsko pismo, v katerem naj bo navedeno zakaj bi želeli opravljati tutorstvo za tuje študente (npr. preteklo sodelovanje v okviru tutorstva za tuje študente na PF UL, študijske izmenjave, obiski seminarjev v tujini, želja po študiju v tujini v prihodnje, ipd.).

**4. Izbirni postopek**

Postopek se vodi v skladu z določbami Pravilnika o tutorstvu na PF UL.

**5. Rok in način oddaje prijav**

Rok za zbiranje prijav za tutorje za tuje študente je **petek, 6. september 2024.**

Rok za zbiranje prijav za predmetne tutorje, uvajalne tutorje, tutorje za študente športnike in tutorje za študente s posebnimi potrebami je **sreda, 11. september 2024.**

Prijave, vložene po poteku prijavnega roka, bo komisija zavrgla.

Prijava šteje za popolno, če vsebuje vse zahtevane priloge in podatke, ki jih določa ta razpis.

Kandidati, ki ne bodo oddali popolne prijave, bodo pozvani k dopolnitvi prijave. Če kandidati prijave ne bodo dopolnili v roku, določenem v zahtevi za dopolnitev prijave, bo komisija njihove prijave zavrgla.

Kandidati oddajo prijavno dokumentacijo **osebno v referatu PF,** **priporočeno po pošti** na naslov: Pravna fakulteta, Referat za 1. in 2. stopnjo, Poljanski nasip 2, 1000 LJUBLJANA s pripisom »Prijava za tutorstvo 2024/25«, ali **preko e-pošte** na naslov: milena.kastelic@pf.uni-lj.si

Ljubljana, 23. 8. 2024 doc. dr. Neža Pogorelčnik Vogrinc

 Predsednica komisije za tutorstvo